Yɛn ahosiesie ka yɛn abrabɔ ho, na ɛkyerɛ nnipa a yɛyɛ. Ɛwom, ɛba no nnwuma ahodoɔ binom a, wɔwɔ ntadeɛ pɔtee bi a wɔatwa ama wɔn adwumayɛfoɔ nyinaa. Mmom, ɛba no ankorɛankorɛ ahosiesie wɔ mmaa fam a, sɛn na yɛhunu no?
Mmaa yɛ abɔdeɛ bi a wɔpɛ ahosiesie ankasa, ɛno nti sɛ ɛyɛ atadeɛ anaa mpaboa foforɔ bi aba so no, wɔpere sɛ wɔn nso de bi bɛyɛ wɔn ho ama wɔn ahoɔfɛ awie mudie. Mfomsoɔ biara nni ho saa deɛ, nanso ɛrekame ayɛ sɛ mmaa dodoɔ no ara adwenem no, wɔrefa wɔn ho ama wɔn ho ayɛ fɛ no kyerɛ sɛ ɛtwa sɛ wɔyiyi wɔn ho. Ɛno nti yɛto yɛn ani hwɛ mmɔntene so a, yɛbɛtumi ahunu mmaa dodoɔ no ara a wɔse wɔafa wɔn ho afiri fie de apue abɔntene nanso kyemateɛ wɔ wɔn ahosiesie anaa wɔn afadeɛ no ho.
Ɛba Ghana ha a, edin a Asantefoɔ de frɛ ɔbaa a ɔyɛ ɔbabunu ne ‘aketeesia’, a aseɛ ne kata wo ho sie. Akanfoɔ mpene afadeɛ a mmaa de yɛ wɔn ho de da wɔn adagya adi no so, na wɔkyiri koraa. Yɛyi bɔ a ntadeɛ bɔ yɛn ho ban firi wiem nsakyeraeɛ ho no firi hɔ a, yɛhyɛ ntadeɛ de kata yɛn adagya anaa nipadua no akwaa binom a ɛnni sɛ afoforɔ hunu so. Nanso ɛnnɛ, wokɔ suapɔn ahodoɔ ne faako a dwumadie ahodoɔ bi te sɛ ayefohyia anaa apontoɔ rekɔ so a, ɛrekame ayɛ sɛ ntadeɛ a mmaa dodoɔ no ara hyehyɛ no yɛ deɛ ɛyi sɛbe wɔn nofo, wɔn srɛ ho, wɔn sisi akyi ne akwaa binom adi. Mpo, awarefoɔ a wɔwɔ mu no binom yɛ saa ara.
Saa ahosiesie bɔne yi ka ho bi na monaatoɔ kɔ so pii wɔ ɔman yi mu. Mmaa a wɔyiyi wɔn ho no nam saa ntaadeɛ a ɛtete saa no so twe mmarima adwene kɔ wɔn ara so. Ɛno na mmarima no nso antumi anhyɛ wɔn ho so a na akɔwie bɔne no. Yɛn ahosiesie kyerɛ nnipa pɔtee a yɛyɛ. Ɛkasa pii fa yɛn ho, ɛno nti ntadeɛ a ɛte saa no sane ma afoforɔ hunu yɛn wɔ kwan bɔne so. Na wɔsusu no wɔn tirim sɛ nkurɔfoɔ a ɛte saa no nni suban pa, nanso ɛbɛtumi aba sɛ ɛnte saa.
Ɛdeɛn nti na ɛkɔba no saa? Sɛdeɛ yɛadi kan aka no dada no, wɔsusu sɛ wɔyiyi wɔn ho a na ɛkyerɛ sɛ wɔnim ahosiesie, na wɔn ani ate nso.
Ghana wɔ mmaa atitire binom a yɛbɛtumi de yɛn nsa asi yɛn bo aka sɛ yɛn mmabunu bɛtumi ahwɛ wɔn ahosiesie pa na wɔasua wɔn. Wɔnam wɔn ahosiesie pa so akyerɛ sɛ ampa, obi bɛtumi afa ne ho yie ama no adi mu na asane nso ayɛ aniwa nyinaa fɛ wɔ berɛ a wɔnyiyi wɔn ho.
Ɔmampanin abadiakyire hokani Samira Bawumia, Nsɛmtwerɛni Afia Amankwaa Tamakloe, Sinitwafoɔ Martha Ankomah ne Emelia Brobbey yɛ nhwɛsoɔ ma mmaa a wɔafefɛ ne wɔn a wɔgu so ara refefɛ nyinaa. Yɛte saa atitire yi din anaa yɛhunu wɔn a, yɛhunu animuonyam nso ka ho bi. Wɔnyɛ wɔn ho basabasa wɔ wɔn ahosiesie mu nti nnipa dodoɔ no ara na ɛde obuo ma wɔn.
Nneɛma pii na ɛtumi de nnipa duru akyire. Ɛbi ne kasa, obuo ne ahosiesie. Ɛno nti hwɛ kwan a wofa so fa wo ho no yie, ma w’ani nkɔ ho. Wonhia sika pii ansa na woatumi ayɛ wei, w’atadeɛ bɛtumi ayɛ kitiwisi a ɛkata wo yie nanso ɛyɛ fɛ na ɛfata wo pa ara.
Yɛsua adeɛ daa wɔ abrabɔ mu, mmom woresua biribi a hwɛ hunu sɛ wobɛsua papa a ɛwɔ mu no. Hyɛ atadeɛ biara a wopɛ, fa wo ho ma wo ho nyɛ fɛ, nanso hwɛ sɛ womfa w’adagya nto abɔntene, ɛfiri sɛ woyɛ aketeesia.
